da en en en fr de da id da nb da da da da da da da da de en en
Trods genvordigheder lykkedes det alligevel for De Gamle at vinde en sikker sejr over Forty Øst. - Svanholm Cricketklub
Mandag d. 17. august 2015 kl. 20:19 af Henrik Pfaff
Ved sæsonstart var der ikke mange, der regnede med, at De Gamle ville komme til at mangle spillere til kampene. For anden gang i år - vi har altså kun spillet 3 (!) turneringskampe indtil nu - måtte vi stille op med kun 7 mand, det vil sige, at vi endte godt nok med 7 spillere, da både Søren Vestergaard og Allan Majgaard havde meddelt, at de ville være forsinkede.
Da vores nye manager Kenneth Schwaner-Hansen ikke kunne stille op, skulle der findes en ny anfører, hvilket blev Mickey Lund, der åbenbart havde lært af alle forgængerne, hvordan man taber en lodtrækning. Selv vores skriver, Flemming Søegaard, måtte grave spilletøjet frem fra gemmerne. Forty's anfører, Ole Christiansen, øjnede straks en chance for gevinst ved at sende os i marken, da vi på det tidspunkt stadig kun var 5 mand. Ole var dog så large at låne os nogle af deres spillere til at tage en marktjans for os. Stort cadeau til Ole.
Vores to åbningskastere Dennis Zachariasson (3 for 26) og Flemming (0 for 22) var pointmæssigt måske en smule dyre, men Dennis, med sine 3 gærder, ryddede ud i de spillere fra Forty, der formentlig skulle have scoret de fleste af deres point. Efter de to blev det anføreren selv, Mickey (1 for 11) og den sent ankomne Allan (1 for 3), der tog over. Med de to gærder til d'herrer var det op til Søren Clausen og Ole C. fra Forty at kæmpe sig til et passende antal point i de resterende overs (11 af slagsen), men det lykkedes dem kun at lægge 10 point til totalen, da Søren-late-arrival (1 for 0) også blev bragt ind i kasteangrebet i stedet for Mickey. 72 point blev det til, hvilket lignede en overkommelig score for De Gamles 7 mand.
Ind for at åbne kom Morten Petersson (22*), den tidligere manager og anfører, der også var blevet hidkaldt på grund af de mange afbud, samt brormand Michael (24), der desværre - som den eneste - måtte lade livet, da han forsøgte sig med et stort anlagt grænseslag. Ind kom i stedet Dennis (21*), som næsten i vanlig tju-bang-stil sammen med Morten hurtigt fik bragt totalen op på de 73 point, vi skulle score for at vinde. Så der blev slet ikke brug for Allan, Søren og Mickey samt Flemming, der til gengæld kunne passe sit job som regnskabsfører. Igen havde vi vore to dommere, Per Kyhe og Johan Luther, til at tælle til 6. Hvilken herlig luksus; ikke at de kan tælle til 6, men at de trofast stiller op til vores kampe for at sikre en fair og reel afvikling af kampene (tror jeg nok).
Da vejret havde været godt, havde det medført, at spillerne vist nok var blevet en smule svedige, så et passende bad ventede forude, men det som spillerne nok mest så frem til, var et besøg ved hanerne i baren, hvor Morten spenderede en forfriskende sejrsøl. Beklageligvis fandt referenten aldrig ud af hvorfor, men det finder undertegnede nok ud af en skønne dag. Det vigtigste var dog, at alles ganer blev vædet med de liflige dråber.
Forty Øst 72 for 5 på 25 overs
Svanholm 73 for 1 på 8,1 overs
Fra en alligevel spillende referent - og undskyld det sene referat, der skyldes aktiv deltagelse på flere fronter i anledning af vores barnebarns dåb i går (Martin og Christinas lille pige, Liv).